રાજકોટ તા.૬: મ્યુ. કોર્પોરેશનનું વર્ષ ૨૦૧૮-૧૯નું ૧૭ અબજનું નવું બજેટ મ્યુ. કમિશ્નર બંછાનિધી પાનીએ સ્ટેન્ડીંગ કમિટિને સુપ્રત કર્યા બાદ છેલ્લા પાચ દિવસથી સ્ટેન્ડીંગ કમિટિના સભ્યો આ બજેટની દરખાસ્તોનો અભ્યાસ કરી અને તેમાં સુધારક - વધારા સુચવી રહ્યા છે. આથી કોર્પોરેશનનું આ બજેટ સંભવત આવતા તા.૮ અથવા તા.૯નાં સ્ટેન્ડીંગ કમિટિ મંજુર કરે તેવી શકયતાઓ છે. કોર્પોરેશનની રાજકીય પાંખમાં ચર્ચાતી વિગતો મુજબ બજેટ દરખાસ્તોની ચર્ચા હજુ ચાલુ છે ત્યારે શાસકપક્ષ કમિશ્નરે સુચવેલ બમણો પાણી વેરો અને ૧.૫૦ ટકા વાહન વેરામાં વધારાની દરખાસ્તમાં સુધરો કરી અને વેરામાં રાહત આપવાના મૂડમાં હોવાનું તેમજ નવી લોકભોગ્ય યોજનાઓ ઉમેરવાનું વિચારી રહ્યા છે. ઉપરાંત નવા સુધારા વધારાને કારણે બજેટનું કદ ૫ થી ૬ કરોડ જેટલું વધારવાની શકયતા પણ વિચારાઇ રહ્યાનું જાણવા મળ્યું છે.